স্থানীয় সূত্রে জানা যায়, নান্দাইল উপজেলার মুশলী ইউনিয়নের ৭ নম্বর ওয়ার্ডের বারপাড়া গ্রামের মো. মাসুদ মিয়ার এক মেয়ে স্থানীয় দিলালপুর উচ্চ বিদ্যালয়ের সপ্তম শ্রেণির সি শাখায় পড়ে। পাশের রায়পাশা গ্রামের নুরুল ইসলামের ছেলে এমদাদের সঙ্গে তার বিয়ে ঠিক করা হয়েছে। গতকাল ছিল গায়েহলুদের অনুষ্ঠান। বিয়ের প্রতিবাদ করতে ওই বাড়িতে যায় কনের সহপাঠী ও অষ্টম শ্রেণিতে পড়ুয়া কয়েক ছাত্রী। তারা পরিবারের লোকজনকে ও স্থানীয় ইউনিয়ন পরিষদের (ইউপি) সদস্যসহ সমাজের অন্যদের এই বিয়ে বন্ধ করতে অনুরোধ করলেও কোনো কাজে আসেনি। এরপর ওই ছাত্রীদের একজন কালের কণ্ঠ’র এ প্রতিনিধিকে ফোন করে বিয়ে বন্ধে সহযোগিতা চায়। যোগাযোগ করা হলে স্থানীয় ইউপি সদস্য কালের কণ্ঠকে বলেন, পরিবারের সঙ্গে কথা বলে বিয়ে বন্ধ করা তাঁর পক্ষে সম্ভব নয়। ইউপি সদস্য স্বপন মিয়া আরো বলেন, তিনি কোনো জন্ম নিবন্ধন দেননি। তা ছাড়া এ বিয়ে তিনি সমর্থন করেন না। কিন্তু পরিবারের লোকজন তাঁর কোনো কথা মানছে না। এ অবস্থায় পুলিশ দিয়ে বিয়ে বন্ধ করানোর পরামর্শ দেন। পরে ফোন নম্বর সংগ্রহ করে কনের বাবা মাসুদ মিয়াকে ফোন দিলে তিনি বলেন, ‘আমার মেয়ের বিয়ের সকল কাগজপত্র উকিল সাহেব করে দিয়েছেন। আর কোনো ধরনের ঝামেলা নাই।’